virat kohli.. wishing you very happy birth day
18 ఏళ్లకే విరాట్ జీవితాన్ని మలుపు తిప్పిన ఘటన ఇది!
స్టార్ బ్యాట్స్‌మెన్‌గానే కోహ్లి అందరికీ తెలుసు. క్రికెట్ పట్ల కోహ్లికి ఎంతటి అంకిత భావం ఉందో తెలుసా? ఆటను ఎంతగా ప్రేమిస్తాడో తెలుసా?
TNN | Updated:
Nov 5, 2017, 10:41AM IST
అది 2006 డిసెంబర్ నెల.. ఢిల్లీలోని ఫిరోజ్&zwnj;షా కోట్ల మైదానంలో కర్ణాటక, ఢిల్లీ జట్ల మధ్య రంజీ మ్యాచ్ జరుగుతోంది. ముందుగా బ్యాటింగ్ చేసిన కర్ణాటక జట్టు 446 పరుగుల భారీ స్కోరు చేసింది. రెండో రోజు బరిలో దిగిన ఢిల్లీ జట్టు 14 పరుగులకే 4 వికెట్లు కోల్పోయి కష్టాల్లో పడింది. అదే రోజు సగం మంది ఢిల్లీ బ్యాట్స్&zwnj;మెన్ పెవిలియన్ చేరారు. ఆ పరిస్థితిలో 18 ఏళ్ల ఓ కుర్రాడు వికెట్ కీపర్ పునీత్ బిషత్&zwnj;తో కలిసి జట్టును ఆదుకున్నాడు. రెండో రోజు ముగిసే సరికి మరో వికెట్ పడకుండా వారు జాగ్రత్త పడటంతో ఢిల్లీ జట్టు 103 పరుగులు చేయగలిగింది. అందులో ఆ కుర్రాడు చేసిన పరుగులే 40 ఉన్నాయి.
ఆ రోజు రాత్రి ఆ కుర్రాడికో దిగ్భ్రాంతికరమైన వార్త తెలిసింది. తాను ఎంతగానో ప్రేమించే అతడి తండ్రి మరణించాడనేది ఆ వార్త సారాంశం. ఇప్పుడా కుర్రాడి ముందు రెండు మార్గాలే ఉన్నాయి. ఒకటి తండ్రి అంత్యక్రియలకు హాజరుకావడం. రెండోది బ్యాటింగ్&zwnj;కు దిగి కష్టాల్లో ఉన్న జట్టును ఆదుకోవడం. 18 ఏళ్ల ఆ కుర్రాడు ఆ సమయంలోనే తన పరిణతిని, ఆట పట్ల అంకిత భావాన్ని చాటాడు.
బాధను గుండెల్లోనే దాచుకొని బ్యాటింగ్&zwnj;కు దిగాడు. తండ్రి మరణించినా క్రీజులోకి అడుగుపెట్టిన ఆ కుర్రాణ్ని చూసి తోటి ఆటగాళ్లతోపాటు ప్రత్యర్థి జట్టు ఆటగాళ్లు కూడా ఆశ్చర్యపోయారు. 281 నిమిషాలపాటు క్రీజులో నిలిచి 231 బంతుల్ని ఎదుర్కొన్న ఆ కుర్రాడు 90 పరుగులు చేసి అవుటయ్యాడు. ఆ సమయానికి ఢిల్లీ జట్టు ఫాలో ఆన్ గండం నుంచి దాదాపుగా గట్టెక్కెంది. తాను అవుటైన తర్వాత నేరుగా శ్మశానానికి వెళ్లి తండ్రి అంత్యక్రియల్లో పాల్గొన్నాడా కుర్రాడు. తండ్రి మరణించినా అంత్యక్రియలను వాయిదా వేసి మరీ బ్యాటింగ్ చేసిన ఆ కుర్రాడి అంకితభావానికి ప్రతి ఒక్కరూ హ్యాట్సాఫ్ చెప్పారు..
జట్టు కష్టాల్లో ఉన్నప్పుడు, వ్యక్తిగతంగా తాను కూడా కష్టాల్లో ఉన్నప్పుడు జట్టు ప్రయోజనాలకే మొగ్గు చూపిన ఆ కుర్రాడు ఎవరో కాదు విరాట్ కోహ్లి. చనిపోయింది అతడి తండ్రి, 56 ఏళ్ల ప్రేమ్ కోహ్లి. విరాట్&zwnj;కు క్రికెట్ అంటే ఎంత ఇష్టమో తెలియజెప్పే ఘటన ఇది. అతడికి క్రికెటే జీవితం. ఆ తర్వాత 2008లో అండర్-19 జట్టు కెప్టెన్&zwnj;గా భారత్&zwnj;కు ప్రపంచ కప్&zwnj; సాధించిపెట్టి క్రీడా ప్రపంచ దృష్టిని ఆకర్షించాడు.
ప్రస్తుతం అంతర్జాతీయ క్రికెట్లో తిరుగులేని బ్యాట్స్&zwnj;మెన్ అతడు. టీమిండియా కెప్టెన్&zwnj;గా కోహ్లి వరుస విజయాలు సాధిస్తున్నాడు. వన్డేల్లో సచిన్ తర్వాత అత్యధిక సెంచరీలు సాధించిన ఆటగాడిగా ఇప్పటికే విరాట్ రికార్డు నెలకొల్పాడు. కోహ్లి ఇలాగే విజయపథంలో దూసుకెళ్లాలని ఆశిద్దాం.